
B7‑0000/0000
Euroopan parlamentin päätöslauselma Montenegroa koskevasta vuoden 2011 edistymiskertomuksesta
Euroopan parlamentti, joka
–
ottaa huomioon Euroopan yhteisöjen ja niiden jäsenvaltioiden sekä Montenegron tasavallan välillä 29. maaliskuuta 2010 tehdyn vakautus- ja assosiaatiosopimuksen
, 

–
ottaa huomioon Thessalonikin Eurooppa-neuvoston (19.–20. kesäkuuta 2003) puheenjohtajan päätelmät ja niiden liitteen "Länsi-Balkania koskeva Thessalonikin toimintasuunnitelma: kohti yhdentyvää Eurooppaa",

–
ottaa huomioon Eurooppa-neuvoston 9. joulukuuta 2011 tekemän päätöksen Montenegron edistymisestä liittymisprosessissa
,

–
ottaa huomioon Eurooppa-neuvoston 17. joulukuuta 2010 tekemän päätöksen myöntää Montenegrolle Euroopan unionin ehdokasmaan asema
,

–
ottaa huomioon komission yksiköiden 12. lokakuuta 2011 päivätyn valmisteluasiakirjan Montenegroa koskevasta vuoden 2011 edistymiskertomuksesta (SEC(2011)1204 lopullinen),

–
ottaa huomion komission 12. lokakuuta 2011 antaman tiedonannon Euroopan parlamentille ja neuvostolle "Laajentumisstrategia sekä vuosien 2011 ja 2012 tärkeimmät haasteet" (COM(2011)0666),

–
ottaa huomioon komission 9. marraskuuta 2010 antaman tiedonannon Euroopan parlamentille ja neuvostolle Montenegron Euroopan unionin jäsenyyttä koskevaan hakemukseen liittyvästä komission lausunnosta (COM(2010)0670),

–
ottaa huomioon Euroopan unionin ja Montenegron parlamentaarisen vakautus- ja assosiaatiovaliokunnan 3.–4. lokakuuta 2011 pidetyn kolmannen kokouksen julkilausuman ja suositukset,

–
ottaa huomioon työjärjestyksen 110 artiklan 2 kohdan,
A.
ottaa huomioon, että jäsenvaltiot pyrkivät avaamaan liittymisneuvottelut Montenegron kanssa kesäkuussa 2012 ja että Eurooppa-neuvosto on kehottanut komissiota ehdottamaan Montenegron kanssa käytävien neuvottelujen puitteita;

B.
ottaa huomioon, että Eurooppa-neuvosto on antanut neuvostolle tehtäväksi tutkia Montenegron edistymistä komission kertomuksen perusteella; 

C.
ottaa huomioon, että Montenegrossa valitsee laaja poliittinen yhteisymmärrys EU:ta koskevissa kysymyksissä ja että pyrkimys kohti EU- ja Nato-jäsenyyttä on sen ulkopolitiikan kulmakivi; ottaa huomioon, että uudistuspyrkimykset edellyttävät vahvaa poliittista tahtoa ja kattavaa sitoutumista liittymisprosessin tulevien haasteiden kohtaamiseen;

D.
ottaa huomioon, että Montenegro on edistynyt huomattavasti komission vuonna 2010 yksilöimillä seitsemällä tärkeimmällä painopistealueella erityisesti parantamalla parlamenttityöskentelyä ja vaalijärjestelmää, julkishallinnon ammattimaisuutta, tuomioistuinjärjestelmän riippumattomuutta, korruption ja järjestäytyneen rikollisuuden torjuntaa, tiedotusvälineiden vapautta ja yhteistyötä kansalaisyhteiskunnan kanssa;

E.
ottaa huomioon, että Montenegron talous on elpynyt vain vähän, että inflaatio on alhainen, että suoria ulkomaisia investointeja on paljon ja että työttömyys on hieman laskenut; panee merkille, että Montenegro on pannut täytäntöön EU:n kanssa tehdyn vakautus- ja assosiaatiosopimuksen kauppaa koskevat määräykset;

F.
katsoo, että Montenegron on syytä jatkaa edelleen uudistustoimia, jotta se voi panna täytäntöön tärkeimpiä painopisteitä koskevan hallituksen toimintasuunnitelman, vauhdittaa talouskriisistä selviytymistä ja varmistaa samalla julkisten menojen ja ulkomaan velan, joka on vuoden 2011 tietojen mukaan edellisvuotista suurempi, asianmukaisen valvonnan; katsoo, että Montenegron on säilytettävä muun muassa julkisen talouden vakaus sekä lujitettava ja rakennettava hallinnollisia ja institutionaalisia valmiuksia, joita tarvitaan EU-jäsenyydestä johtuvien velvollisuuksien hoitamiseen tulevaisuudessa;

Yleisiä huomioita

1.
panee tyytyväisenä merkille Eurooppa-neuvoston päätöksen pyrkiä aloittamaan liittymisneuvottelut Montenegron kanssa kesäkuussa 2012; pyytää, että jäsenvaltiot eivät viivytä keskustelujen alkamista tarpeettomasti ja kohtuuttomasti, koska Montenegro on toistaiseksi edistynyt huomattavasti vaadittujen viitearvojen saavuttamisessa;

2.
korostaa, että on syytä antaa positiivinen signaali Montenegrolle ja muille maille, jotka tekevät kovasti töitä täyttääkseen jäsenyyskriteerit; on ehdottomasti sitä mieltä, että ehdokasmaita ja mahdollisia ehdokasmaita olisi arvioitava ainoastaan niiden omien ansioiden ja kyseisten kriteerien täyttämisessä saavutetun edistyksen perusteella ja että niiden liittymisprosessin ei pitäisi missään tapauksessa olla yhteydessä muihin naapurimaihin tai ehdokasmaihin, jotta voidaan säilyttää laajentumisprosessin uskottavuus;

3.
panee tyytyväisenä merkille, että liittymistä valmisteleva tuki (IPA) toimii hyvin Montenegrossa; kannustaa sekä Montenegron hallitusta että komissiota yksinkertaistamaan IPA-rahoituksen hallintomenettelyjä, jotta rahoitus olisi helpommin pienten järjestöjen ja kansalaisjärjestöjen, ammattiyhdistysten ja muiden edunsaajien saatavilla;

4.
antaa Montenegrolle tunnustusta siitä, että se on edennyt merkittävästi jäsenyysehtojen täyttämisessä saavuttamalla kaiken kaikkiaan tyydyttäviä tuloksia tärkeimmillä painopistealueilla;

5.
korostaa, että on välttämätöntä ja tärkeää jatkaa kattavia ja laadullisia uudistusten toteuttamiseen tähtääviä toimia, jotka keskittyvät oikeusvaltion ja perusoikeuksien vahvistamiseen; korostaa, että näissä toimissa on keskityttävä erityisesti korruption ja järjestäytyneen rikollisuuden torjuntaan – nämä toimet ovat olennaisen tärkeitä koko Montenegron liittymisprosessin ajan; kehottaa Montenegron viranomaisia jatkamaan joustavasti vakautus- ja assosiaatiosopimuksen mukaisten velvoitteidensa täyttämistä; on sitä mieltä, että EU:n toimielimillä on parhaat lähtökohdat seurata ja helpottaa oikeuslaitoksen uudistamista, kun liittymisneuvottelujen luku 23 avataan;

6.
on tyytyväinen komission uuteen liittymisneuvottelustrategiaan lukujen 23 ja 24 avaamisesta neuvottelujen alussa ja toivoo, että nämä kaksi lukua avataan mahdollisimman pian Montenegron oikeusjärjestelmää koskevien uudistusten nopeuttamiseksi;

7.
muistuttaa, että EU:n perustavia arvoja ovat suvaitsevaisuus ja yhteiskunnan kaikkien jäsenten yhtäläiset oikeudet; kehottaa Montenegroa käymään edelleen rakentavaa vuoropuhelua poliittisten voimien kesken pyrkimyksenä turvata maan monietnisen luonteen yhteenkuuluvuus ja ylittää nykyiset kulttuuriset ja kansalliset jakolinjat sekä estää syrjintä;

Poliittiset arviointiperusteet

8.
suhtautuu myönteisesti lainsäädäntötoimiin, joita on toteutettu kansallisen parlamentin toiminnan parantamiseksi; suosittelee kuitenkin, että ryhdytään lisätoimiin lainsäädäntöprosessin avoimuuden lisäämiseksi, että kansalaisten osallistumista uuden lainsäädännön laatimiseen lisätään kuulemalla kansalaisyhteiskunnan toimijoita entistä tiiviimmin, että lujitetaan parlamentin hallinnollisia valmiuksia, joilla pyritään parantamaan parlamentin toimintaa sekä lainsäätäjänä että toimeenpanovallan käyttäjien poliittisena ja demokraattisena valvojana, että käytetään useammin ja tehokkaammin neuvoa-antavien ja valvontaan käytettävien kuulemisten välinettä ja että seurataan järjestelmällisesti parlamentin hallitukselle esittämiä kysymyksiä ja vaatimuksia; suosittaa erityisesti, että kyseisen valiokunnan tehtäviä ja toimivaltaa lisätään, jotta parlamentti voi riittävästi ja tehokkaasti seurata Euroopan yhdentymisprosessia;

9.
pitää myönteisenä tarkistusten hyväksymistä kunnanvaltuutettujen ja parlamentin jäsenten vaaleista annettuun lakiin, koska se on yksi seitsemän tärkeimmän painopisteen jäljellä olevista ehdoista; kehottaa Montenegron viranomaisia kuitenkin täydentämään tällaisia lainsäädännön alan saavutuksia uusilla toimilla sukupuolten tasa-arvon lisäämiseksi, koska sitä ei ole vielä käytännössä turvattu; 

10.
pitää ongelmallisena, että naiset ovat edelleen selvästi aliedustettuina parlamentissa, hallituksen ylimmissä viroissa sekä julkisen ja yksityisen sektorin päättävissä tehtävissä; pitää siksi myönteisinä uusia säännöksiä, joiden mukaan ehdokaslistoissa naisten osuuden on oltava 30 prosenttia, mutta on kuitenkin huolestunut tässä yhteydessä siitä, että sukupuolten tasa-arvoa ei taata käytännössä; on myös huolestunut laajasta naisten työoikeuksien, mukaan lukien samapalkkaisuutta koskevan oikeuden, rikkomisesta; kehottaa Montenegron viranomaisia tehostamaan toimia sukupuolten tasa-arvoa koskevan politiikan sisällyttämiseksi muihin politiikkoihin ja aloittamaan samapalkkaisuusperiaatteen soveltamisen;

11.
on tyytyväinen opetusta koskevaan lakiin hyväksyttyihin tarkistuksiin, joilla lopetetaan pitkään kestänyt poliittinen kiista serbian kielen asemasta Montenegron opetusjärjestelmässä; katsoo, että tämä myönteinen kompromissi kuvastaa kaikkien poliittisten voimien laajaa yhteisymmärrystä maan yhteenkuuluvaisesta mutta samalla monietnisestä ja moniuskontoisesta luonteesta;

12.
pitää uutta julkishallinnon uudistusstrategiaa vuosiksi 2011–2016 positiivisena askeleena, jolla pyritään ottamaan käyttöön palvelukseenotossa ja urakehityksessä eurooppalaiset normit sekä toimia valtionhallinnon tehokkuuden lisäämiseksi; kehottaa Montenegron hallitusta kiinnittämään huomiota keskeisiin tällä hetkellä heikosti toimiviin päätöksenteon hallintojärjestelmän osa-alueisiin ja hallituksen työn organisointiin, valtuuksien delegointi ja hajauttaminen mukaan luettuina, jotta voidaan luoda tehokkaasti ja puolueettomasti toimiva epäpoliittinen ja ammattimainen virkamieskunta; kehottaa viranomaisia pitämään hyvää hallintotapaa ensisijaisena, tukemaan oikeudellis-hallinnollisen kulttuurin asteittaista kehittymistä ja torjumaan hallintorakenteiden ylikuormitusta ja liikarasitusta;

13.
panee merkille oikeuslaitoksen uudistamisessa tapahtuneen edistyksen ja varsinkin edistyksen, jota on tapahtunut purettaessa tuomioistuinten käsittelyruuhkia, hyväksyttäessä toimia tuomarien ja syyttäjien riippumattomuuden, vastuuvelvollisuuden, puolueettomuuden ja tehokkuuden lisäämiseksi, mikä on yksi tärkeimmistä painopisteistä, ja sovellettaessa oikeusneuvostossa järjestelmällisemmin kurinpitomenettelyjä epäiltyihin tuomareihin ja syyttäjiin; kehottaa Montenegron parlamenttia hyväksymään perustuslaillisia säännöksiä, jotka lujittaisivat oikeuslaitoksen oikeudellista riippumattomuutta ja vastuullisuutta sekä edistäisivät oikeus- ja syyttäjäneuvoston oikeudellista ja ammatillista itsenäisyyttä; korostaa tarvetta valvoa tehokkaammin korruptiota ja eturistiriitoja koskevia sääntöjä; kehottaa keventämään tuomioistuinjärjestelmää ja pyrkimään siten tuomioistuinten toiminnan tehokkuuteen, koska Montenegro kuuluu yhä maihin, joissa alimpia tuomioistuimia, tuomareita, syyttäjiä ja hallintohenkilöstöä on eniten henkeä kohti Euroopassa;

14.
kehottaa Montenegron viranomaisia keskittymään tuomareiden ja syyttäjien valintaan, heidän taloudelliseen riippumattomuuteensa sekä siihen, että kurinpitosääntöjä sovelletaan ankarasti sekä tuomareihin että syyttäjiin, jos he eivät noudata toimintasääntöjään; kehottaa viranomaisia myös lisäämään oikeuslaitoksen avoimuutta; kehottaa jälleen varmistamaan ennakoitavissa olevan oikeusjärjestelmän ja julkisen luottamuksen siihen; pyytää, että tuomioistuinten talousarvioon osoitetaan riittävä rahoitus infrastruktuuria, välineitä ja koulutusta varten tuomioistuinlaitoksen tehokkuuden parantamiseksi; pitää tärkeänä määritellä oikeudellisen koulutuksen yleiset kriteerit, joita oikeusalan koulutuksesta vastaava keskus soveltaa;

15.
on tyytyväinen jatkuvaan hyvään edistykseen korruption vastaisen lainsäädännön hyväksymisessä ja erityisesti uuden julkisia hankintoja koskevan lain, poliittisten puolueiden rahoitusta koskevan lain ja eturistiriitoja koskevaan lakiin tehtyjen tarkistusten hyväksymiseen; toteaa kuitenkin, että uusi julkisia hankintoja koskeva laki voi olla aikaisempaa lainsäädäntöä tiukempi ja saattaa siksi estää korruptiosta raportointia; on huolestunut poliittisten puolueiden vahvasta roolista eturistiriitojen välttämistä käsittelevässä komiteassa, joka vastaa eturistiriitoja koskevaan lakiin tehtyjen tarkistusten täytäntöönpanosta; katsoo, että nykyinen vapaata tiedonsaantioikeutta koskeva laki voi rajoittaa tiedonsaantioikeutta ja siten kaventaa kansalaisyhteiskunnan organisaatioiden ja tiedotusvälineiden mahdollisuuksia paljastaa korruptiotapauksia; toteaa, että korruptiota esiintyy yhä monilla aloilla ja että se aiheuttaa edelleen erityistä huolta ja voi myös aiheuttaa merkittäviä kustannuksia julkiselle taloudelle;

16.
kehottaa hallitusta panemaan korruptionvastaisen lainsäädännön sekä poliittisten puolueiden ja vaalikampanjoiden rahoitusta koskevan lainsäädännön johdonmukaisesti täytäntöön; kehottaa asiasta vastaavia lainvalvontaviranomaisia kattaviin korruptionvastaisiin ponnisteluihin ja pyrkimään siihen, että useammat korruptiotapaukset johtavat tuomioihin, mukaan luettuina korkean tason korruptiotapaukset; kehottaa Montenegron viranomaisia ottamaan käyttöön tarkempia mekanismeja korruption vastaisten aloitteiden moitteetonta täytäntöönpanoa ja seurantaa varten sekä tehostamaan virastojen välistä yhteistyötä ja tietojen vaihtoa erityisesti poliisin ja syyttäjien kesken; kehottaa Montenegron parlamenttia lujittamaan korruption torjunnasta vastaavien viranomaisten valvontaa; kehottaa viranomaisia valottamaan korruptiosyytöksiä erityisesti yksityistämiseen liittyvissä tapauksissa; kehottaa komissiota arvioimaan, miten EU:n varojen kohdentaminen on vaikuttanut ja millaisia tuloksia sillä on saatu aikaan oikeuslaitoksen uudistamisessa ja korruption torjunnassa;

17.
painottaa tarvetta tehostaa järjestäytyneen rikollisuuden torjuntaa ja erityisesti lujittaa poliisin ja syyttäjäviranomaisten hallinto- ja tutkintavalmiuksia, jotta näiden elinten tehokkuutta voidaan parantaa; pitää tärkeänä lisätä rikosoikeudellisen tiedustelutiedon tehokasta käsittelyä koskevia toimia ja laajentaa edelleen kansainvälistä ja alueellista yhteistyötä järjestäytyneen rikollisuuden ja ennen kaikkea rahanpesun ja salakuljetuksen torjunnassa;

18.
toteaa, että tiedotusvälineiden sananvapauden varmistamiseen tähtäävässä lainsäädäntöprosessissa on edistytty, mutta panee merkille tapaukset, joissa on kyse väitetystä toimittajiin kohdistuvasta häirinnästä ja fyysisestä väkivallasta, ja sen, että tiedotusvälineiden vapauden on kerrottu vähentyneen; on huolestunut tiedotusvälineitä ja toimittajia vastaan nostetuista kunnianloukkaus- ja herjaustapauksista, joita tuomioistuimet eivät ole vielä ratkaisseet;

19.
kehottaa Montenegron viranomaisia tutkimaan perusteellisesti toimittajiin kohdistuneen fyysisen väkivallan ja häirinnän sekä osoittamaan sitoutuneensa siihen, että tiedotusvälineiden toimintaan ei puututa poliittisesti; vaatii viranomaisia tutkimaan perusteellisesti toimittajien murhat ja toimittajiin kohdistuneet hyökkäykset sekä Vijesti-päivälehden ajoneuvojen tuhopolton sekä saattamaan näihin tekoihin syyllistyneet oikeuteen sekä asettamaan syytteeseen henkilöt, jotka ovat vastuussa marraskuussa 2011 Humcissa, lähellä Nikšićia tehdystä TV Vijestin henkilöstöön kohdistuneesta hyökkäyksestä; kehottaa viranomaisia varmistamaan sääntelyelinten riippumattomuuden ja luomaan kaikki tarvittavat edellytykset sille, että tiedotusvälineiden itsesääntelyelin voi aloittaa toimintansa parhaiden eurooppalaisten standardien mukaisesti; kehottaa Montenegron hallitusta ehdottamaan nykyisen tiedonvälityksen vapautta koskevan lainsäädännön tarkistamista siten, että se ei rajoita tiedonsaantia eikä vähennä avoimuutta; kehottaa toimittajia toimimaan ammattietiikkansa ja yksityisyyden ja ihmisarvon suojaa koskevien normien mukaisesti;

20.
on tyytyväinen hallituksen pyrkimyksiin parantaa yhteistyötä kansalaisjärjestöjen kanssa ja kehottaa edelleen kuulemaan kansalaisyhteiskuntaa poliittisessa päätöksenteossa ja lainsäädäntötyössä; pitää myönteisenä sitä, että valtion instituutiot ovat nimittäneet kansalaisjärjestöistä vastaavia yhteyshenkilöitä ja että monet instituutiot ovat laatineet perusteita ja menettelyitä, joiden mukaisesti kansalaisyhteiskunnan edustajia valitaan hallituksen asettamiin työryhmiin; pitää kuitenkin tärkeänä myös ammattiyhdistysten sekä heikoimmassa asemassa olevia ryhmiä edustavien tai sukupuolten tasa-arvoa koskevia kysymyksiä käsittelevien kansalaisyhteiskunnan organisaatioiden kanssa käytävän vuoropuhelun vahvistamista;

21.
ilmaisee tyytyväisyytensä etnisten ryhmien suhteiden yleisesti ottaen hyvään tilanteeseen, mukaan luettuna etnisyyden ja kielen kaltaisten arkaluonteisten kysymysten käsittely väestönlaskennassa; panee tyytyväisenä merkille, että syrjinnän kieltävää politiikkaa ja vähemmistöjen suojelua koskevat lainsäädäntöpuitteet ovat suureksi osaksi olemassa, mukaan lukien pääministerin neuvonantaja ihmisoikeuksia ja syrjinnältä suojelua koskevissa asioissa; korostaa, että niiden täytäntöönpanoa varten tarvitaan silti lisätoimia; kehottaa Montenegron viranomaisia ryhtymään lisätoimiin varmistaakseen, että vähemmistöt ovat paremmin edustettuina julkisissa instituutioissa kansallisella ja aluetasolla, koska vähemmistöihin kuuluvat henkilöt ovat instituutioissa usein aliedustettuja; kehottaa viranomaisia torjumaan romanien, ashkalien ja egyptiläisten yhteisöjen syrjintää ja parantamaan niiden elinoloja, mahdollisuutta päästä sosiaaliturvan piiriin ja saada terveydenhoitopalveluja, koulutusta, asuntoja ja työllisyyspalveluja; kehottaa lisäksi hallitusta ja paikallisviranomaisia romaniväestön osallistamista koskevien kansallisten strategioiden eurooppalaisen puitekehyksen soveltamiseen esittämällä uuden kymmenvuotisen kansallisen osallistamisstrategian ja käynnistämällä sen toteuttamisen kun nykyisen, vuosien 2008–2012 strategian toteuttaminen on päättynyt, jotta romani-, ashkali- ja egyptiläisväestön asemaa voitaisiin parantaa;

22.
pitää myönteisenä, että hiljattain annettiin syrjinnän vastainen laki, jossa mainitaan selkeästi seksuaalinen suuntautuminen ja sukupuoli-identiteetti, ja kehottaa nykyisen syrjinnän torjumiseen tähtäävän lainsäädäntökehyksen asianmukaiseen täytäntöönpanoon; kehottaa Montenegron viranomaisia vahvistamaan toimenpiteitä, joilla maassa pannaan täytäntöön LGBT-oikeuksia koskeva oikeudellinen ja institutionaalinen kehys; kannustaa viranomaisia toimenpiteisiin, joilla pyritään estämään LGBT-järjestöihin ja ‑ihmisiin kohdistuva ahdistelu, sekä tekemään kaikkensa estääkseen LGBT-yhteisöön kohdistuvat hyökkäykset;

23.
tähdentää, että Montenegro on ratifioinut Kansainvälisen työjärjestön (ILO) kahdeksan keskeistä työntekijöiden oikeuksia koskevaa yleissopimusta sekä tarkistetun Euroopan sosiaalisen peruskirjan; korostaa, että vaikka työlaissa säädetään työntekijöiden perusoikeuksista ja ammattiyhdistysten oikeuksista, rajoituksia on yhä olemassa; kannustaa Montenegroa vahvistamaan edelleen työntekijöiden ja ammattiyhdistysten oikeuksia; huomauttaa, että työmarkkinaosapuolten vuoropuhelulla on tärkeä merkitys, ja kehottaa Montenegron hallitusta toimimaan sosiaalineuvostossa entistä kunnianhimoisemmin ja vahvistamaan sitä edelleen; korostaa, että on tärkeää lisätä sosiaalineuvoston avoimuutta ja tehokkuutta;

24.
painottaa, että kaikkien poliittisen puolueiden olisi riippumatta siitä, mitä yhteisöä ne edustavat, pyrittävä pitämään yllä rakentavaa ja kypsää poliittista ilmapiiriä ja pidättäydyttävä poliittisen tuen hakemisesta maan ulkopuolelta;

25.
kannustaa Montenegroa parantamaan oikeudellisia puitteita, joilla säännellään vammaisten henkilöiden oikeuksia, sekä parantamaan heidän mahdollisuuksiaan saada työtä, myös julkisissa instituutioissa; kehottaa viranomaisia mukauttamaan julkisia tiloja vammaisten henkilöiden tarpeiden mukaan ja käynnistämään edelleen tiedotuskampanjoja, joissa käsitellään vammaisten henkilöiden sosiaalista osallisuutta;

26.
ottaa huomioon, että Montenegrossa on tällä hetkellä noin 15 000 pakolaista, maansisäistä pakolaista tai kotiseudultaan siirtymään joutunutta, Kroatiasta, Bosnia ja Hertsegovinasta ja Kosovosta lähtöisin olevaa henkilöä, ja kehottaa siksi Montenegron hallitusta löytämään tähän kysymykseen pysyvän ja kestävän ratkaisun myös panemalla täytäntöön asiaa koskevan strategiansa ja jatkamalla toimia, jotta siirtymään joutuneille voidaan myöntää oikeudellinen asema; pitää tärkeänä, että tällaiset henkilöt palaavat alkuperämaahansa, että jäljellä olevat esteet poistetaan alueen maiden väliltä ja että paluuta helpotetaan; panee näin ollen tyytyväisenä merkille Montenegron aktiivisen roolin Belgradin aloitteena tunnetussa alueellisessa ohjelmassa ja sen, että Montenegro on hyväksynyt toimintasuunnitelman, jolla pannaan täytäntöön kotiseudultaan siirtymään joutuneiden ja maan sisäisten pakolaisten ongelman pysyvään ratkaisuun tähtäävä strategia;

Taloudelliset arviointiperusteet

27. antaa Montenegrolle tunnustusta makrotalouden vakauden säilyttämisestä mutta panee samalla merkille talouskasvun ennustetun hidastumisen ja jatkuvan korkean työttömyyden; kannustaa hallitusta vauhdittamaan toipumista vuoden 2009 vakavasta taloudellisesta taantumasta ja säilyttämään samalla valtiontalouden vakauden harjoittamalla varovaista finanssipolitiikkaa ja vähentämällä julkista velkaa voidakseen luoda vakaata talouskehitystä ja pyrkiä siten parantamaan elintasoa;

28.
pitää myönteisenä, että on tehty tärkeitä rakenteellisia uudistuksia, jotka liittyvät muun muassa julkiseen eläkejärjestelmään, julkisten työpaikkojen virtaviivaistamiseen ja paikallishallinnon uuteen rahoitusjärjestelmään; kehottaa Montenegroa jatkamaan rakenneuudistuksia ja erityisesti lujittamaan oikeusvaltiota, fyysistä infrastruktuuria ja ihmisoikeuksia sekä jatkamaan lisätoimia, joilla poistetaan yritystoiminnan esteitä ja parannetaan yritysten toimintaympäristöä sekä lisätään työmarkkinoiden joustoa ja parannetaan viennin kilpailukykyä; on edelleen huolissaan pimeän työn ja epävirallisen talouden huomattavasta laajuudesta, koska se aiheuttaa suuria haasteita Montenegron taloudelle ja yhteiskunnalle;

29.
on tyytyväinen pienten ja keskisuurten yritysten (pk-yritysten) vuosien 2011–2015 kehittämisstrategian ja mikrotason kilpailukyvyn vuosien 2011–2015 edistämisstrategian hyväksymiseen; kehottaa hallitusta parantamaan alalla työskentelevien eri instituutioiden koordinaatiota, keräämään tarkempia tietoja pk-yrityksistä ja vahvistamaan yhtenäistä yritysten rekisteröintijärjestelmää, jotta voidaan varmistaa näiden strategioiden tehokas täytäntöönpano;

Edellytykset täyttää jäsenyyteen liittyvät velvoitteet

30.
kehottaa Montenegron hallitusta lisäämään huomattavasti institutionaalisia ja hallinnollisia valmiuksiaan sekä parantamaan jäsenyyteen liittyvää yhteistyötä ja koordinaatiota asianosaisten valtion instituutioiden kesken; kehottaa asiasta vastaavia viranomaisia vahvistamaan ulkoasioista ja Euroopan integraatiosta vastaavan ministeriön hallinnollista kapasiteettia sekä ministeriöiden valmiuksia käsitellä unionin säännöstön avainaloja; kehottaa viranomaisia torjumaan hallintojärjestelmän hajanaisuutta ja valtuuksien päällekkäisyyttä sekä kehittämään alakohtaisten ministeriöiden päätöksentekovalmiuksia, jotta voidaan parantaa lainsäädännön laatua ja viime kädessä vahvistaa oikeusvaltiota;

31.
pitää myönteisenä, että hallituksen suunnitelma, jossa hahmotellaan Montenegron energiapolitiikka vuoteen 2030 asti, on hyväksytty, ja toteaa, että energia-alan uudistus on maalle ratkaiseva haaste; kehottaa viranomaisia nopeuttamaan edistymistä energiantoimitusten varmuuden ja energiatehokkuuden alalla sekä jatkamaan toimia sellaisen sääntely-ympäristön luomiseksi, joka suosisi uusiutuvien energialähteiden käytön lisäämistä kaikilla aloilla, kuten uusiutuvaa energiaa koskevassa EU:n lainsäädännössä edellytetään;

32.
kehottaa Montenegroa jatkamaan kansallisen lainsäädännön mukauttamista unionin lainsäädäntöön sellaisilla aloilla kuin ympäristötiedon ja oikeussuojan saatavuus, ympäristövahinkovastuu ja rajat ylittäviin näkökohtiin liittyviä strategisia ympäristöarviointeja koskevat säännökset; kehottaa viranomaisia sisällyttämään ympäristöä ja ilmastonmuutosta koskevat kysymykset järjestelmällisemmin muihin politiikan aloihin; katsoo, että on erityisen tärkeää puuttua kiinteän jätteen, jäteveden ja huonon jätehuoltojärjestelmän aiheuttamiin ongelmiin ja ottaa käyttöön ankarampia seuraamuksia kaikille niille, jotka rikkovat sovellettavia säädöksiä, sekä luoda tehokas tarkastus- ja seurantajärjestelmä; toistaa lisäksi, että yleisesti on tarpeen korjata velvollisuuksien epäselvä jakautuminen viranomaisten kesken ja niiden toimien välinen epäjohdonmukaisuus, koska se haittaa vakavasti edistymistä ympäristönsuojelun alalla;

33.
muistuttaa, että Länsi-Balkanin alue edustaa 25:tä prosenttia Euroopan luonnon monimuotoisuudesta; muistuttaa myös, että useat pienet ja suuret joet ja järvet – joista suurimpia ovat Morača-joki ja Skadar-järvi – ovat monien harvinaisten lajien elinympäristöjä; kehottaa Montenegron viranomaisia harkitsemaan uudelleen suunnitelmia, jotka koskevat suurten vesivoimaloiden rakentamista ja jättäytymistä pääasiassa tällaisista lähteistä peräisin olevan energian varaan; muistuttaa tarpeesta laatia kansallinen energiastrategia, jossa otetaan huomioon useat uusiutuvan energian lähteet, mukaan luettuna pienimuotoinen vesivoima; muistuttaa myös luonnonperinnön vaalimisen tarpeesta, joka on kirjattu maan perustuslakiin, jossa Montenegron todetaan olevan ympäristöä kunnioittava valtio, ja siitä tosiasiasta, että luonnonperintö ja matkailu ovat Montenegron talouden kaksi tärkeää pilaria; kehottaa Montenegron viranomaisia toteuttamaan aina ympäristö- ja sosiaalisten vaikutusten arvioinnin ennen kaikkia uusien voimaloiden rakentamista koskevia päätöksiä EU:n ja kansainvälisten normien, kuten Århusin ja Espoon yleissopimusten mukaisesti; kehottaa Montenegron viranomaisia aloittamaan laajan ja avoimen julkisen, myös asianomaisten kansalaisyhteiskunnan organisaatioiden kuulemisen uusien vesivoimalahankkeiden suunnittelusta ja julkistamaan asian kannalta tärkeät päätökset, asiantuntijoiden mielipiteet ja muut asiakirjat;

34.
on ilahtunut siitä, että Montenegrosta on tullut maailmanlaajuisesti tunnettu matkailukohde, jolla on suuret kehittymismahdollisuudet; ottaa kuitenkin huomioon matkailusta ympäristölle mahdollisesti aiheutuvat riskit ja kehottaa hallitusta ryhtymään lisätoimiin luonnon suojelemiseksi myös Adrianmeren rannikolla;

35.
kehottaa Montenegron hallitusta etenemään nopeammin yhteisen maatalouspolitiikan hallinnointia varten tarvittavien rakenteiden, kuten maksunvälittäjän ja yhdennetyn hallinto- ja valvontajärjestelmän, luomisessa; toivoo edistymistä maataloutta ja maaseudun kehittämistä koskevan politiikan alalla myös siten, että jatketaan toimia politiikan valmistelemiseksi ja käytettävissä olevan rahoitustuen käyttämiseksi;

36.
onnittelee Montenegroa liittymisestä Maailman kauppajärjestöön (WTO) järjestön ministerikokouksessa 17. joulukuuta 2011; katsoo, että WTO-jäsenyys luo kaupankäynnille ja ulkomaisille investoinneille avoimemman, ennustettavamman ja houkuttelevamman ympäristön;

37.
kehottaa Montenegron viranomaisia panemaan täytäntöön lainsäädännön, joka koskee keskuspankin riippumattomuutta, julkisen sektorin keskuspankkirahoitusta, etuoikeutettua mahdollisuutta saada rahoitusta julkisilta rahoituslaitoksilta ja euron suojelua; panee merkille, että vaikutukset Montenegron valuuttajärjestelmään on määriteltävä yksityiskohtaisesti ja niitä on käsiteltävä tulevissa neuvotteluissa;

38.
antaa Montenegrolle tunnustusta siitä, että 19. joulukuuta 2009 voimaan tullut viisumivapausjärjestelmä Schengen-alueen kanssa on toistaiseksi pantu täytäntöön sujuvasti; kehottaa viranomaisia kuitenkin parantamaan ulkoasiainministeriön ja Euroopan integraatiosta vastaavan ministeriön sekä lähetystö- ja konsulaattiverkostonsa hallinnollisia valmiuksia luomalla muun muassa verkossa toimivan yhteyden Euroopan integraatiosta vastaavan ministeriön kansallisen viisumijärjestelmän ja diplomaattisten ja konsuliedustustojen välille ja ottamalla käyttöön viisumitarran, jolla on turvaominaisuuksia;

Alueellinen yhteistyö

39.
kiittää Montenegroa siitä, että se on sitoutunut alueellisen vakauden edistämiseen ja hyvien naapuruussuhteiden lujittamiseen muiden Länsi-Balkanin maiden kanssa ja ottanut rakentavan roolin näissä tehtävissä; panee tyytyväisenä merkille Montenegron aktiivisen roolin useissa Kaakkois-Euroopan alueellisissa aloitteissa; korostaa erityisesti Montenegron päättäväisyyttä allekirjoittaa luovuttamista koskevat sopimukset Kroatian, entisen Jugoslavian tasavallan Makedonian ja Serbian kanssa, tehdä yhteistyösopimuksia muiden maiden rahanpesun selvittelykeskusten kanssa ja liittyä 7. marraskuuta 2011 Serbian, Montenegron, Kroatian ja Bosnia ja Hertsegovinan ulkoministerien julkilausumaan, jolla pyritään löytämään ratkaisuja alueen pakolaiskysymykseen;

40.
on tyytyväinen siihen, että sekä Montenegro että Serbia ovat sitoutuneet saamaan kahdenväliset suhteensa vakaammalle perustalle; kannustaa kummankin maan poliittisia ja uskonnollisia johtajia jatkamaan etnisten ja uskonnollisten ryhmien välisen vuoropuhelun ilmapiirin parantamista, jotta voidaan päästä sopimukseen Serbian ortodoksisen kirkon aseman sääntelystä Montenegrossa; kehottaa komissiota kiinnittämään liittymisneuvottelujen yhteydessä huomiota Montenegron ortodoksisen kirkon ja Serbian ortodoksisen kirkon välisiin suhteisiin, koska näiden kahden kirkon ja maassa aktiivisesti toimivien yhteisöjen suhteiden paranemisella olisi myönteinen vaikutus Montenegron poliittiseen ilmapiiriin;

41.
panee Serbian ja Kroatian hyvät naapurisuhteet tyytyväisenä merkille; pitää myönteisenä Montenegron ja Kroatian lainvalvontaviranomaisten välistä yhteistyösopimusta, joka tarjoaa puitteet yhteisille toimille monilla poliisin toiminnan aloilla, kuten rikollisuuden ehkäisemisen ja rajapoliisitoiminnan sekä alueellisen ja kansainvälisen järjestäytyneen rikollisuuden monien eri muotojen torjunnan alalla; pitää tervetulleena Montenegron ja Kroatian välisen sekakomitean perustamista ja panee tyytyväisenä merkille, että kumpikin osapuoli on suostunut noudattamaan Kansainvälisen tuomioistuimen tuomiota yhä ratkaisematta olevasta Prevlakan niemimaan omistusta koskevasta kysymyksestä;

°

°         °

42.
kehottaa puhemiestä välittämään tämän päätöslauselman neuvostolle, komissiolle sekä Montenegron hallitukselle ja parlamentille.

